Paterna celebra una 6 k i programa activitats per a lluitar contra la violència de gènere
18/11/2015

# Paterna celebra una 6 k i programa activitats per a lluitar contra la violència de gènere

[![Cartell del dia internacional de la violència de gènere a Paterna](/images/noticias/2015/11/25-NOTICIA.jpg)](/images/noticias/2015/11/25-NOTICIA.jpg)

18.11.2015

Amb motiu del Dia Internacional contra la Violència de Gènere, l’Ajuntament de Paterna, a través de les Àrees de Dona i d’Igualtat, ha programat una sèrie d’activitats per a conscienciar la població sobre esta plaga, solidaritzar-se amb les seues víctimes i contribuir a la seua eradicació des de tots els àmbits, tant des de l’educatiu fins a l’esportiu.

Amb eixe objectiu, este diumenge, 22 de novembre se celebra a Paterna el I Memorial Ana Aibar, una carrera de 6 quilòmetres (10 hores) i una marxa solidària (11 hores) en contra de la violència de gènere en record de la dona que va ser assassinada a Paterna pel seu marit fa un any i en la que l’Ajuntament col•labora.

Més de 1.200 corredors i corredores s’han inscrit fins a la data en este I Memorial impulsat pels mateixos familiars d’Ana Aibar que, sota el lema de ‘Prou de violència de gènere. Tots amb tu, Ana’, correran este diumenge en record d’esta veïna paternera i es donaran tots els diners recaptats de les inscripcions a l’associació “Fent Camí”.

L’Ajuntament de Paterna com co-organitzador oficial d’esta jornada solidària estarà representat este dia per Infodona i les àrees de Dona i Igualtat, des de les quals presentaran la campanya divulgativa ‘Igualtat en acció’, concebuda per a sensibilitzar els veïns i veïnes sobre la importància de treballar i unir esforços en contra d’esta xacra social.

Així mateix, el dilluns 23 de novembre, a les 18 hores, en el Teatre Capri, tindrà lloc la conferència “Com detectar i eixir d’una relació de violència en la parella”, a càrrec de Concepción Aroca, doctora de la Universitat de València.

El dimarts, 24 de novembre, a les 17:30 es desenrotllarà en el Saló de Plens de l’Ajuntament la conferència “La Intel•ligència emocional”, impartida per la parapsicòloga Ana Pastor Tuset. Posteriorment, en el mateix lloc, tindrà lloc un Videofòrum, en el qual es projectarà “En tierra de hombres”, que serà comentada per Tessi Rice Martín, llicenciada en Comunicació Audiovisual.

Finalment, la programació municipal es tanca el dimecres, 25 de novembre a les 18 hores amb una Concentració en la Plaça del Poble, a la qual seguirà una Marxa Cívica fins a l’Ajuntament i la lectura d’un Manifest.